Direktiva Komisije

z dne 27. aprila 1989

o drugi spremembi prilog k Direktivi Sveta 77/96/EGS o pregledu na trihinele (Trichinella spiralis) pri uvozu svežega mesa domačih prašičev iz tretjih držav

(89/321/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 77/96/EGS z dne 21. decembra 1976 o pregledu na trihinele (Trichinella spiralis) pri uvozu svežega mesa domačih prašičev iz tretjih držav [1], kakor je bila nazadnje spremenjena z Uredbo (EGS) št. 3768/85 [2], in zlasti člena 8 Direktive,

ker so najnovejše študije omogočile razvoj nekaterih metod za odkrivanje trihinel v mesu prašičev; ker je z vidika varovanja zdravja zanesljivost teh metod enakovredna zanesljivosti obstoječih metod; ker je treba zato ustrezno dopolniti Prilogo I k Direktivi 77/96/EGS;

ker je treba zaradi olajšanja dela pri pregledu na trihinele državam nečlanicam in državam članicam dovoliti, da izberejo eno od predvidenih metod za preiskavo;

ker so ukrepi, predvideni s to direktivo, v skladu z mnenjem Stalnega veterinarskega odbora,

SPREJELA NASLEDNJO DIREKTIVO:

Člen 1

Direktiva 77/96/EGS se spremeni, kakor je določeno v prilogi.

Člen 2

Države članice sprejmejo zakone in druge predpise, potrebne za uskladitev s to direktivo, najpozneje do 1. septembra 1989. O tem takoj obvestijo Komisijo.

Člen 3

Ta direktiva je naslovljena na države članice.

V Bruslju, 27. aprila 1989

Za Komisijo

Ray Mac Sharry

Član Komisije

[1] UL L 26, 31.1.1977, str. 67.

[2] UL L 362, 31.12.1985, str. 8.

--------------------------------------------------

PRILOGA

Prilogi I k Direktivi 77/96/EGS se doda naslednja točka VII:

"VII AVTOMATSKA METODA UMETNE PREBAVE ZBIRNIH VZORCEV DO 35 g

(a) Oprema in reagenti

- Nož ali škarje za rezanje vzorcev,

- podstavki za odvzem vzorcev mesa, razdeljeni na 50 kvadratov, od katerih lahko vsak vzame približno 2 g mesa,

- mešalnik Trichomatic 35 s filtrskim vložkom,

- raztopina solne kisline, 8,5 %, ± 0,5 % mase,

- prozorni polikarbonatni membranski filtri s 50 mm premera in velikostjo pore 14 mikronov,

- pepsin z močjo 1: 10000 NF (US National Formulary),

ustreza 1: 12500 BP (British Pharmacopoea),

ustreza 2000 FIP (Fédération Internationale de Pharmacie),

- tehtnica z natančnostjo tehtanja do 0,1 g,

- pinceta s ploščato konico,

- objektna stekelca za mikroskopiranje, z dolžino stranice najmanj 5 cm ali petrijevke s premerom najmanj 6 cm, katerih dno je s koničastim instrumentom razdeljeno na kvadrate velikosti 10 x 10 mm,

- (stereo) mikroskop (15 do 60-kratna povečava) ali trihinoskop s horizontalno ploščo,

- posoda za zbiranje tekočih odpadkov,

- več 10-litrskih posod za dekontaminacijo opreme (na primer obdelava s formalinom), za aparat in za ostanke digestivne tekočine v primeru pozitivnih rezultatov.

(b) Odvzem vzorcev

1. V primeru celih trupov se iz mišičnega stebrička trebušne prepone, na prehodu v kitni del trebušne prepone vzame vzorec, ki tehta približno 2 g. Če ni mišičnih stebričkov trebušne prepone, se vzame enako velik vzorec iz rebrnega dela trebušne prepone, žvekalke ali trebušne mišičnine.

2. Pri razkosanem mesu se vzame približno 2-gramski vzorec skeletne mišičnine, ki vsebuje malo maščobe ter je, kjer je to mogoče, blizu kosti ali kit.

(c) Metoda

1. Postopek umetne prebave

- Namestite mešalnik s filtracijskim vložkom, povežite odvodno cevko in jo napeljite v posodo za zbiranje tekočih odpadkov.

- Po vključitvi mešalnika se začne segrevanje.

- Pred vklopom naprave je treba odpreti in zapreti spodnji ventil, ki se nahaja pod reakcijsko komoro.

- Dodajte največ 35 vzorcev, od katerih tehta vsak približno 1 g (pri 25 do 30°C) in ki so bili vzeti posameznemu vzorcu v skladu s točko b. Preverite, da so odstranjeni večji kosi kit, ker lahko zamašijo membranski filter.

- Nalijte vodo do roba komore s tekočino, povezane z mešalnikom (približno 400 ml).

- Nalijte okrog 30 ml solne kisline (8,5 %) do roba manjše tekočinske komore, ki je povezana z mešalnikom.

- Pod grobi filter v držalu filtracijskega vložka namestite membranski filter.

- Na koncu dodajte 5 g pepsina. Da bi se izognili razgradnji pepsina, strogo upoštevajte vrstni red dodajanja.

- Zaprite pokrova reakcijske in tekočinske komore.

- Nastavite čas prebave. Kratek čas prebave (5 minut) za prašiče običajne starosti za zakol in podaljšani čas prebave (8 minut) za druge vzorce.

- Z vklopom gumba za start na mešalniku se začne avtomatska dispenzacija, ki ji avtomatsko sledi prebava in filtriranje. Po 10 do 13 minutah je postopek končan in se avtomatsko ustavi.

- Potem ko ste preverili, ali je reakcijska komora prazna, odprite njen pokrov. Če so v komori pena ali ostanki digestivne tekočine, ponovite postopek v skladu s točko 4.

2. Ugotavljanje prisotnosti ličink

- Odstranite držalo filtra in prenesite membranski filter na objektno stekelce ali petrijevko.

- Preglejte membranski filter z mikroskopom ali trihinoskopom.

3. Čiščenje opreme

- Če je rezultat pozitiven, napolnite 2/3 reakcijske komore v mešalniku z vrelo vodo. Tekočinsko komoro napolnite z navadno vodovodno vodo do ravni spodnjega kazalca. Potem izvedite program avtomatskega čiščenja. Dekontaminirajte držalo filtra in preostalo opremo, na primer z uporabo formalina.

- Pred koncem delavnika napolnite tekočinsko komoro v mešalniku z vodo in izvedite standardni program.

4. Metoda, ki se uporabi, kadar prebava ni popolna in zato ni mogoče opraviti filtracije

Potem, ko ste v mešalniku opravili avtomatski postopek v skladu s točko 1, odprite pokrov reakcijske komore in preverite, ali je v komori ostala pena ali tekočina. Če je tako, opravite naslednji postopek:

- Zaprite spodnji ventil pod reakcijsko komoro.

- Odstranite držalo filtra in prenesite membranski filter na objektno stekelce ali petrijevko.

- Vložite nov membranski filter v držalo filtra in namestite držalo filtra.

- Tekočinsko komoro v mešalniku napolnite z vodo, da pokrijete spodnji kazalec ravni vode.

- Izvedite avtomatski program čiščenja.

- Ko je program čiščenja končan, odprite pokrov reakcijske komore in preverite ostanke tekočine.

- Če je komora prazna, odstranite držalo filtra in s pinceto prenesite membranski filter na objektno stekelce ali petrijevko.

- Oba membranska filtra preglejte v skladu s točko 2. Če filtrov ni mogoče pregledati, ponovite celoten postopek prebave s podaljšanim časom prebave v skladu s točko 1.

5. Če se preiskava zbirnega vzorca konča s pozitivnim ali dvomljivim rezultatom, od vsakega prašiča vzemite nadaljnji 20-gramski vzorec v skladu z zgornjo točko b. Ti vzorci se preiščejo posamično v skladu z zgoraj navedeno metodo."

--------------------------------------------------